Mitme inimese surma põhjustanud kuumalaine valitseb suures osas Euroopast.

Pärast kuumarekordi korduvat muutumist reedel kantakse rekorditeraamatusse 45,9 kraadi, mida pidid täna kogema riigi lõunaosas Gardi departemangus Gallargues-le-Montueux' külas elavad inimesed.

Reedele eelnev kuumarekord oli 44,1 kraadi. See mõõdeti kurikuulsa 2003. aasta augusti kuumalaine ajal Saint-Christol-lès-Alès's ja Conqueyracis.

Uus rekord viis Prantsusmaa nüüdseks seitsme Euroopa riigi klubisse, kus kraadiklaas on läinud üle 45 kraadi piiri. Teised kuus on Bulgaaria, Portugal, Itaalia, Hispaania, Kreeka ja Põhja-Makedoonia.